એને ફાળવવામાં આવેલા સરકારી ક્વાટર્સને એણે વૈભવશાળી બનાવી દીધું હતું. ઈમ્પોર્ટેડ ફર્નિચર, મોંઘાદાટ પડદા અને કારપેટ એની શાનમાં વધારો કરતાં હતાં. અલબત્ત, એ બધુ સ્વખર્ચે નહીં પણ ગેરકાયદેસર કામો કરી એણે રિઝવેલી પર્ટીઓની કૃપાદ્રષ્ટિને પરિણામે. સાંનિધ્ય પોતાનાં મમ્મી-પપ્પાને બતાવી આપવા માંગતો હતો કે, ભ્રષ્ટાચારનો માર્ગ શૂરાનો માર્ગ છે, સત્યમ્‍ જેવા કાયરનો નહીં. સત્યમ્‍ ઓફિસર થયો, પણ ઓફિસરનો મોભો માણતા એને નહીં આવડે, પોતાના ભ્રામક સિદ્ધાંતોની બેડીઓમાં એ જકડાએલો છે. શુદ્ધિની વાતો કરનારના નસીબે લક્ષ્મી લખાતી નથી, પણ આજીવન વૈતરું લખાય છે. પણ ગાંધીજીના ચેલા જેવા નાનક શેઠનો ગુણિયલ સુપુત્ર સત્યમ્‍ એ વાત નહીં સ્વીકારે !